ຫົວໜ້າສູນ CDC ຍັງເຊື່ອໝັ້ນວ່າ ຈະສາມາດ ຢຸດການລະບາດຂອງ ອີໂບລາໄດ້ (ວີດີໂອ ພາສາລາວ)
ພວກ​ນັກ​ຊ່ຽວຊານ​ຂອງ CDC ສະໜອງຂໍ້​ມູນ​ທີ່​ສຳຄັນ ​ໃຫ້​ພວກ​ທີ່ຢູ່​ໃນ​ສະໜາມ ຊຶ່ງ​ໂຮມ​ທັງ ອົງການ​ອະນາ​ໄມ​ໂລກ​ ແລະ​ບັນດາ​ລັດຖະບານ ​ໃນ​ປະ​ເທດທີ່ຖືກຄຸກຄາມ.
ຫລາຍພັນກິໂລແມັດ ໄກຈາກພວກປະຊາຄົມທີ່ຖືກກະທົບໜັກທີ່ ສຸດ ໂດຍເຊື້ອອີໂບລານັ້ນ ບັນດານັກວິທະຍາສາດຢູ່ໃນສະຫະລັດ ກຳລັງຂຸ້ນຂ້ຽວທຳງານ ເພື່ອຫາທາງຍັບຍັ້ງການລະບາດ ບໍ່ໃຫ້ແຜ່ ລາມອອກໄປໃນວົງກວ້າງຂຶ້ນ ຜູ້ສື່ຂ່າວວີໂອເອ Carol Pearson ມີລາຍງານກ່ຽວກັບເລື້ອງນີ້ ຈາກສຳນັກງານໃຫຍ່ຂອງ ສູນກາງ ຄວບຄຸມແລະປ້ອງກັນພະຍາດຂອງສະຫະລັດ ທີ່ນະຄອນ Atlanta ລັດ Georgia ຊຶ່ງດາຣາຈະນຳມາສະເໜີທ່ານ ຢູ່ທີ່ສູນປະຕິບັດການສຸກເສີນ ຂອງສູນກາງຄອບຄຸມແລະປ້ອງກັນພະຍາດຂອງສະຫະລັດ ຫລື the Centers for Disease Control and Prevention ເອີ້ນຫຍໍ້ວ່າ CDC ນັ້ນ ພວກພະນັກງານ ພາກັນຕິດຕາມເບິ່ງ ໄພຂົ່ມຂູ່ດ້ານສາທາລະນະສຸກຢູ່ໃນທົ່ວໂລກ ປີນີ້ ພວກເຂົາເຈົ້າໄດ້ຕິດຕາມເບິ່ງເຊື້ອໄວຣັສ ອີໂບລາ ນັບແຕ່ເດືອນມີນາ ມາແລ້ວ ໃນເດືອນກັນຍາ ສູນກາງ CDC ໄດ້ອອກການຄາດດະເນ ທີ່ພາໃຫ້ຕົກໃຈ ໂດຍກ່າວວ່າ ອາດສາມາດມີຜູ້ຄົນຫລາຍກ່ວາ ນຶ່ງລ້ານຄົນຕິດເຊື້ອໄວຣັສອີໂບລາ ພາຍໃນເດືອນມັງ ກອນປີໜ້າ ຖ້າຫາກບໍ່ມີການເອົາບາດກ້າວໂດຍທັນທີ ເພື່ອຍຸດຕິການແຜ່ລະບາດຂອງມັນ ພວກນັກຊ່ຽວຊານຢູ່ສູນປະຕິບັດການສຸກເສີນ ຂອງ CDC ທີ່ນະຄອນAtlanta ສະໜອງ ຂໍ້ມູນທີ່ສຳຄັນ ໃຫ້ພວກທີ່ຢູ່ໃນສະໜາມ ຊຶ່ງໂຮມທັງອົງການອະນາໄມໂລກ WHO ແລະບັນດາລັດຖະບານໃນປະເທດ Liberia, Sierra Leone ແລະ Guinea ຊຶ່ງທັງສາມປະເທດເປັນຈຸດໃຈກາງຂອງການ ລະບາດ ຂອງອີໂບລານັ້ນ Dr Thomas Frieden ຫົວໜ້າ CDC ໄດ້ໄປເບິ່ງຈຸດໃຈກາງບ່ອນລະບາດຂອງອີໂບລາ ໃນທ້າຍລະດູຮ້ອນຜ່ານມາ Dr Frieden ກ່າວວ່າ ຢູ່ໃນພວກປະເທດທີ່ຖືກອີໂບລາຄຸກຄາມນັ້ນ ປ້າຍໂຄສະນາໃຫຍ່ໆທີ່ຕິດຕັ້ງໄວ້ຢູ່ທົ່ວໄປ ປະກາດວ່າ ອີໂບລາມີແທ້ ບັນດານັກຊ່ຽວຊານດ້ານການສື່ສານຂອງ CDC ຊ່ວຍປະເທດເຫລົ່ານັ້ນ ສິດສອນປະຊາຊົນຂອງເຂົາເຈົ້າ ກ່ຽວກັບວິທີໃຊ້ຊີວິດປະຈຳວັນຢູ່ຢ່າງປອດໄພ ແລະຄວນຈະເຮັດແນວໃດ ຖ້າຫາກໃຜຜູ້ນຶ່ງຄີງຮ້ອນເປັນໄຂ້ ຊຶ່ງເປັນຮ່ອງຮອຍຫລືອາການ ເຕືອນອັນທຳອິດ ຂອງເຊື້ອອີໂບລາ ສູນ CDC ບໍ່ສົ່ງນາຍແພດ ໄປຊ່ວຍດູແລຮັກສາພວກຄົນປ່ວຍ ແຕ່ ເຝິກອົບຮົມພວກພະນັກ ງານຮັກສາສຸຂະພາບ ກ່ຽວກັບວິທີການດູແລຄົນປ່ວຍຢ່າງປອດໄພ Dr Frieden ກ່າວວ່າ ເຖິງແມ່ນວ່າການໄດ້ຮັບການປິ່ນປົວແຕ່ຫົວທີ ຈະຊ່ວຍເພີ້ມທະວີອັດຕາການລອດຊີວິດ ໄດ້ຢ່າງຫລວງຫລາຍກໍຕາມ ແຕ່ມັນກໍບໍ່ມີສູນປິ່ນປົວຢ່າງພຽງພໍ ແລະຫລາຍໆຄົນໄດ້ຖືກ ປະຕິເສດ ຖືກປ່ອຍໃຫ້ລໍຖ້າ ຫລືປ່ອຍໃຫ້ຕາຍຢູ່ທາງນອກ Dr Thomas Frieden ຫົວໜ້າສູນຄວບຄຸມແລະປ້ອງກັນພະຍາດຂອງສະຫະລັດ ກ່າວວ່າ ການກໍ່ສ້າງສູນປິ່ນປົວ ໃຫ້ມີຫລາຍຂຶ້ນຕື່ມ ແລະຮັບເອົາຄົນປ່ວຍເຂົ້າໄປຮັກສາ ແມ່ນລູກກະແຈໄປສູ່ການຢຸດຢັ້ງ ອີໂບລາ Dr Frieden ເວົ້າວ່າ ເວລານີ້ ກອງທະຫານທີ່ສະຫະລັດສົ່ງໄປຊ່ວຍ ກຳລັງພາກັນກໍ່ສ້າງ ສູນປິ່ນປົວໃໝ່ຫລາຍໆແຫ່ງ ຢູ່ໃນພວກປະເທດທີ່ຖືກອີໂບລາຄຸກຄາມ ຄາດວ່າ ທະຫານສະຫະລັດ ຈະເດີນທາງໄປຮອດອາຟຣິກາຕາເວັນຕົກ ຕື່ມອີກ ພາຍໃນທ້າຍເດືອນຕຸລານີ້ Dr Frieden ກ່າວວ່າ ທ່ານຍັງເຊື່ອໝັ້ນຢູ່ວ່າ ຈະສາມາດຢຸດການລະບາດຂອງອີໂບລາໄດ້ ແຕ່ໃນຂະນະດຽວກັນ ທ່ານກໍກ່າວວ່າ ສະຖານະການແມ່ນຈະຮ້າຍແຮງໜັກລົງໄປອີກ ກ່ອນທີ່ມັນຈະດີຂຶ້ນ